钦定古今图书集成/明伦汇编/官常典/第005卷 > 礼祀 > 《曲礼》
## 钦定古今图书集成/明伦汇编/官常典/第005卷 > 礼祀 > 《曲礼》

大夫士出入君门，“由𫔶右，不践阈。”

〈陈注〉𫔶，门橛也。当门之中，𫔶东为右，主人入门而右，客入门而左，大夫士由右者，以臣从君，不敢以宾敌主也。

《君前》臣名。

〈陈注〉吕氏曰：“事君者，国无二尊，虽父不可以抗之，故无贵贱尊卑皆名，不敢致私敬于其所尊贵也。”

又

赐果于君前，“其有核者怀其核。”

〈陈注〉“敬君赐”，故不敢弃核。

御食于君，君赐馀器之溉者，不写，其馀皆写。

〈陈注〉“御食于君”者，君食而臣为之劝侑也。君以食之馀者赐之。若陶器或木器可以洗涤者，则即食之。或其器是萑竹所织，不可洗涤者，则传写于他器而食之，不欲口泽之渎也。

又

凡为君使者，已受命，君言“不宿于家。”君言至，则主人
出拜君言之辱。使者归，则必拜送于门外。若使人于
君所，则必朝服而命之。使者反，则必下堂而受命。

又

“国君抚式，大夫下之；大夫抚式”，士下之。

〈陈注〉“君与大夫或同途而出，君过宗庙而式，则大夫下车。”士于大夫，犹大夫于君也。

又

四郊多垒，此卿大夫之辱也。地广大，荒而不治，此亦
士之辱也。

〈陈注〉卿大夫不能谋国，数见侵伐，故多垒。土广人稀，荒秽不理。此二者固皆卿大夫之责。士卑不与谋国，而田里之事则其职也，故言“亦士之辱。”

又

君命召，虽贱人，大夫、士必自御之。

又

“《振书》《端书》”，于君前，有诛；倒䇲侧龟，于君前，有诛。

〈陈注〉人臣以职分内事事君，每事当谨之于素。文书簿领已至君前，乃始振拂其尘埃而端整之。卜筮之官，龟䇲其所奉以周旋者于君前而有颠倒反侧之状，此皆不敬其职业而慢上者，故皆有罚。

又

《公事不私议》。

又

“大夫士去国，祭器不逾竟。”大夫寓祭器于大夫，士寓
祭器于士。

〈陈注〉吕氏曰：“臣之所以有宗庙祭器以事其先者，君之禄也。今去位矣，乃挈器以行，是窃君之禄以辱其先，此祭器所以不逾竟也。寓寄于爵等之同者，使之可用也。”

大夫士去国，逾竟，为坛位，乡国而哭。素衣、素裳、素冠彻缘，鞮，屦素。乘髦马，不蚤鬋，不祭食，不说人以无
罪。妇人不当御，三月而复服。

〈陈注〉坛位，除地而为位也。乡国，向其本国也。彻缘，去中衣之采，缘而纯素也。鞮屦，革屦也。素，白狗皮也。车覆阑也。髦马，不剪剔马之髦鬣以为饰也。蚤，治手足爪也。鬋剔治须发也。“祭食”，食盛馔，则祭先代为食之人也。“不说人以无罪”者，己虽遭放逐而出，不自以无罪解说于人，过则称己也。御侍，御寝宿也。凡此皆为去父母之邦，捐亲戚，去坟墓，失禄位，亦一家之变故也，故以凶丧之礼自处。“三月”为一时天气小变，故“必待三月而后复其吉服也。”

又

士有献于国君，他日，君问之曰：“安取彼？”再拜稽首而
后对。大夫私行出疆，必请；反必有献。士私行出疆，必
请。反必告。君劳之，则拜，问其行，拜而后对。

〈陈注〉“大夫有献而士不献”，不以卑者之物渎尊上也。

又

君有疾，饮药，臣先尝之。